Cheetahs-ranker Hugo dalk gou 'n Haai | Netwerk24
Deur Johann De Jager 15 Januarie 2021 18:57
Die Cheetahs het Vrydag bevestig dat Hugo groener weivelde gaan soek, maar nie gesê waar hy sy loopbaan gaan voorsit nie. Gerugte wil dit hê dat Hugo hom by die Haaie kan aansluit.
Nog 'n gesoute slot, Reniel Hugo, gaan die Cheetahs verlaat. Foto: Getty Images
Die Cheetahs is met Hugo se vertrek – enkele dae ná die aankondiging van sy slotmaat Carl Wegner se skuif na Benetton in Treviso – in 'n slotkrisis gedompel.
Benewens dié twee rankers, het Sintu Manjezi en Walt Steenkamp hulle by die Bulle aangesluit; die hemelbesem JP du Preez is vort na die Sale Sharks in Engeland en Ian Groenewald het ná 'n kort kamee by die Cheetahs 'n aanbod van die Franse klub Valence Romans aanvaar.
Hoewel die 30-jarige Hugo die afgelope seisoen maar min in aksie was, is die verlies van dié lynstaanspesialis 'n slag vir enige span.
Die ervare ranker het gewys waartoe hy in staat is in die Vrystaat-Cheetahs se laaste Curriebeker-wedstryd teen Griekwas verlede naweek, toe hy 'n lynstaanbal vyf tree van die doellyn gegaps het waarmee die Poubloues die wedstryd kon wen.
Hugo was die seisoen min in aksie weens 'n kniebesering. Hy het in die Curriebeker-wedstryd teen die Leeus uiteindelik die seisoen sy terugkeer tot die spel as plaasvervanger gemaak.
Hugo, 'n voormalige kaptein van die Cheetahs, het toe eers genoegsaam herstel van 'n kniebesering wat hy in 'n oefening in die voorseisoen opgedoen het.
Hugo het in 2016 Curriebeker-glorie saam met die Cheetahs gesmaak.
Hy het ná die Cheetahs se eerste Pro14-seisoen twee jaar lank vir Toyota Verblitz in Japan gespeel voordat hy hom weer by die Cheetahs aangesluit het.
Die Cheetahs moet nou weer 'n plaasvervanger vir hom kry.
Rugby sal intussen glo eersdaags hervat met 'n reeks tussen agt van die land se spanne, terwyl die Curriebeker-reeks later vanjaar oor 'n dubbelronde gespeel gaan word.
Losvoorspelers soos Aiden Davis en Oupa Mohoje kan ook voortaan op slot oorweeg word.
Die Cheetahs sal stellig al hul beskikbare fondse nou op slotte en stutte bestee.
Die span is kwaai uitgedun sedert sy afjak uit die nuwe Pro16-reeks-geledere.
Die klousule wat spelers toegelaat het om hulle kontrakte op te sê omdat daar 'n verandering aan die span se kompetisiestruktuur was, verval einde vandeesmaand.
Die veelsydige heelagter Rhyno Smith het Vrydagaand bevestig dat hy sy loopbaan by 'n klub in Europa gaan voortsit.
Smith was die voorste driedrukker met 10 drieë in 13 wedstryde in die verkorte Pro14-reeks van die 2019-'20-seisoen.